  Юлия Ильмурзина Суд приставъёслэн федерал ёзэссылэн кивалтӥсез Артур Парфенчинков малпамъя, руль сьӧры кудӟыса пуксемъёсын нюръяськон уж «чурытгес» но «пайдалыкогес» луыны кулэ. Журналистъёслы со сярысь вераз Удмуртие вуылыкуз, татын со элькунлэн тӧроеныз Александр Соловьёвен пумиськылӥз. «Ми одно ик учкомы на, мар кулэ лэсьтыны руль сьӧры кудӟыса пуксемъёсын нюръяськон ужез юнматон понна. Асьмелы татын чурытгес ужаны кулэ. Малы ке шуоно ваньмы валаськомы, мар со сыӵе руль сьӧрын кудӟем адями. Бен, катрадлыкез тӥясьёс понна кылкутон чакламын, но со валтӥсез ӧвӧл… Асьмелы сюрес вылын ветлӥсьёсты утён сярысь сюлмаськыны кулэ», — пусйиз Парфенченков. Солэн верамезъя, кудӟемъёсын сэрен сюресъёс вылын шимучыръёс кылдо, отын адямиос быро. Со дыре ик, сыӵе шудтэм учыръёслэн лыдзы туннэ кулэсме. «Таиз ивор шумпоттэ, но вить толэзьскын кӧняез ке быремъёс — нылпиос… Мон уг вераськы, татын нокыӵе ужъёс уг мыно шуыса. Учкыны кулэ, кужыммес огазеяно, катрадлыкез тӥясьёсын нюръяськонмы золгес мед луоз. Кенешонъёс мынозы судъёсын ужасьёсын но, кужымо ёзэсъёсысь ӧнерчиосын но», — вераз Артур Парфенчинков. Тодэ вайытом, Россиысь валтӥсь суд пристав элькунлэн тӧроеныз пумиськиз. Вераськон мынӥз анай-атайтэк кылем нылпиослы улонниосты лэсьтон сярысь. Со сяна, Суд приставъёслэн федерал ёзэссылэн Удмурт элькунъя управлениезлы Россилэн азьмуртэзлэсь грамотазэ но улосвыл ёзэслэсь знамязэ сётӥз. Тегъёс: ДТП Удмуртия катрадлык судприставъёс  